Hando Nahkur

Hando Nahkur (sündinud 7. juulil 1982) on eesti pianist ja muusikapedagoog, kes elab ja töötab Ameerika Ühendriikides. 

15-aastaselt tegi Nahkur debüüdi Rahvusooperi Estonia sümfooniaorkestriga ning juba aasta hiljem esines solistina Eesti Riikliku Sümfooniaorkestri ees. Hiljem on ta soleerinud mitmete orkestrite ees Kanadas, Ameerika Ühendriikides, Costa Rical ja Euroopas.

Nahkur õppis Tallinna Muusikakeskkoolis ning jätkas õpinguid Eesti Muusika- ja Teatriakadeemias. Tema juhendajad olid klaveri alal Ülle Sisa, Erna Saar, Toivo Nahkur ja Aleksandra Juozapėnaitė-Eesmaa, löökpillide alal Kristjan Mäeots ning dirigeerimises Olav Ehala ja Ants Sööt.

Alates 2003. aastast elab Hando Nahkur Ameerika Ühendriikides. Ta on omandanud bakalaureusekraadi New England Conservatory of Musicus, magistrikraadi Yale University School of Musicus, Artisti diplomi Texas Christian University School of Musicus ning diplomid Southern Methodist University Meadows School of the Artsis. Nahkur on esimene muusik, kes on pälvinud Meadows School of the Artsi Artisti Diplomi. Tema õppejõud Ameerika Ühendriikides on olnud Pamela Mia Paul, Joaquín Achúcarro, Tamás Ungár, Gabriel Chodos ja Boris Berman. Peagi on lõppemas ka tema doktoriõpingud Põhja-Texase Ülikoolis (University of North Texas).

Lisaks pianistitööle on Nahkur töötanud pedagoogina mitmes Ameerika Ühendriikide kõrgkoolis, sealhulgas Põhja-Texase Ülikoolis, Dallase Ülikoolis, Fort Worthi Kaunite Kunstide Akadeemias (Fort Worth Academy of Fine Arts) ja Lexingtoni muusikakoolis. Ta on juhendanud meistrikursusi nii Euroopas kui ka Põhja-Ameerikas.

Hando Nahkur on Eesti Interpreetide Liidu liige alates 2006. aastast.

 Tunnustus 
 1997 – eripreemia Tšaikovski-nimelisel noorte pianistide konkursil, Peterburi (Venemaa)
 1998 – I koht Eesti pianistide konkursil, Tartu (Eesti)
 1998 – Eesti esindaja IX Eurovisiooni noorte interpreetide võistlusel, Viin (Austria)
 2000 – V koht Knezkowa-Hussey rahvusvahelisel pianistide konkursil, Bathurst (Kanada)
 2000 – II koht Konzerteumi rahvusvahelisel konkursil, Ateena (Kreeka)
 2002 – III koht konkursil "Città di Treviso", Treviso (Itaalia)
 2002 – I koht Yamaha Euroopa Fondi konkursil, Tallinn (Eesti)
 2008 – I preemia rahvusvahelisel pianistide konkursil "PianoTexas" (USA)
 2012 – I preemia SMU (Southern Methodist University) rahvusvahelisel pianistide konkursil (USA)
 Harold von Mickwitzi preemia (USA)
 Toronto Eesti Kunstide Keskuse Kuldne teenetemärk (Kanada)

 Looming ja salvestised 
Hando Nahkur on välja andnud viis sooloplaati. 
 "DeusExClavier" (ERP, 2010) – pälvis Saksamaal "Aasta plaadi" auhinna
 "O Holy Night" (HN Productions, 2011) – valik sooloklaverile seatud jõululaule
 "Waltzing Mephisto by the Danube" (ERP, 2015) – hõbemedal (Global Music Awards, USA)
 "Lisztomania. Vol. 1" (HN Productions, 2018) – hõbemedal (Global Music Awards, USA)
 "Works by..." (HN Productions) – muusikavalik erinevatelt heliloojatelt

Lisaks on Hando Nahkur muusikat arranžeerinud. Ta on loonud klaveriseadeid mitmetest tuntud popmuusikapaladest ning salvestanud ja avaldanud jõulumuusika albumi "O Holy Night". Tema seatud versioonidest on ilmunud ka noodiväljaanne "A Holy Night" (Alfred Music, 2014).

Isiklikku
Hando Nahkur on sündinud muusikute peres. Tema isa on pianist ja muusikaprofessor Toivo Nahkur, ema oli klaveripedagoog Anu Nahkur. Tema vanem õde Ave Nieler on klaveripedagoog ning kaksikõde Hanna-Liis Nahkur tegutseb viiuldajana.

 Viited 

 Välislingid 
 Koduleht

Kategooria:Eesti pianistid
Kategooria:Eesti Muusika- ja Teatriakadeemia vilistlased
Kategooria:Sündinud 1982